**ՏԵՂԵԿԱՆՔ - ՀԻՄՆԱՎՈՐՈՒՄ**

 **ԹԱԼԻՆ ՀԱՄԱՅՆՔԻ 2026-2028ԹԹ․ ՄԻՋՆԱԺԱՄԿԵՏ ԾԱԽՍԵՐԻ ԾՐԱԳԻՐԸ**

**ՀԱՍՏԱՏԵԼՈՒ ԹԱԼԻՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ**

**ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

Թալին համայնքի ավագանու քննարկմանը ներկայացվող որոշման նախագիծը մշակվել է «Հայաստանի Հանրապետության բյուջետային համակարգի մասին» ՀՀ օրեն­քի 31-րդ հոդվածի 1-ին մասի 1.4-րդ կետին և ՀՀ վարչապետի 2025թ. հունվարի 16-ի «Հայաստանի Հանրապետության 2026 թվականի բյուջետային գործընթացն սկսելու մասին» N36-Ա որոշմամբ հաստատված ժամանակացույցի 9-րդ կետի պահանջներին համապատասխան սահմանված կարգավորումների համատեքստում:

**Իրավական ակտի ընդունման նպատակը և կարգավորման անհրաժեշտությունը.**

Նախագծով նախատեսվում է հստակեցնել եռամյա ժամանակահատվածում համայնքի ծախսային քաղաքականությունը տարեկան կտրվածքով` հնարավորություն ընձեռնելով համայնքի համար միջնաժամկետ հատվածում կառավարելու համայնքի ֆինանսական ռեսուրսները և ստեղծելու պատշաճ ծրագրային հիմքեր առաջիկա տարվա համայնքի բյուջեի նախագծի մշակման համար։ Համայնքի տարեկան բյուջեի նախագծի կազմման գործընթացն առաջնորդվելու է արդեն իսկ կազմված համայնքի ՄԺԾԾ-ով՝ առաջիկա տարվա համար հաստատված հաշվարկներով և հիմնավորումներով:

Ելնելով վերոգրյալից համայնքի ավագանու քննարկմանն է ներկայացվում համայնքի 2026-2028թթ. միջնաժամկետ ծրագիրը հաստատելու վերաբերյալ ավագանու որոշման նախագիծը։

**Իրավական ակտի ընդունման կապակցությամբ այլ իրավական ակտերի ընդունման անհրաժեշտության մասին.**Ավագանու որոշման նախագծի ընդունումը չի առաջացնում համայնքի ղեկավարի կողմից այլ իրավական ակտերի ընդունման անհրաժեշտություն։

**Իրավական ակտի ընդունման կապակցությամբ  բյուջեում եկամուտների և ծախսերի ավելացման կամ նվազեցման մասին.**Ավագանու որոշման նախագծի ընդունման կապակցությամբ համայնքի բյուջեում չի նախատեսվում եկամուտների կամ ծախսերի ավելացում :

**Նախագծով առաջարկվող կարգավորումների բնույթն ու նպատակը.**

Նախագիծը չի կրում անհատական բնույթ, այն համայնքի համար հնարավորություն է ընձեռնում անցնել եռամյա ֆինանսական ծրագրավորմանը և տեսնել համայնքի բյուջեի մշակման փուլին բնորոշ մեկ տարվա տեսադաշտից ավելի հեռու՝ երեք տարվա հորիզոնով։ Այդ ժամանակահատվածում համայնքի համար ֆինանսական ռեսուրսների հասանելիության, ինչպես նաև այլ գործոնների ազդեցության կանխատեսումները հնարավորություն կընձեռնեն համայնքին մի կողմից՝ մեծացնել համայնքի ֆինանսական ծրագրերի կանխատեսելիությունը, ծրագրերի շարունակականության ապահովման ֆինանսական մեխանիզմների հստակեցումը, իսկ մյուս կողմից՝ բարձրացնել համայնքներում բյուջետային կարգապահությունը և հաշվետվողականու­թյունը։

**Իրավական ակտի կիրառման դեպքում ակնկալվող արդյունքը.**Նախագծի ընդունման արդյունքում հնա­րա­վո­րություն կստեղծվի համայնքի համար կառավարելու ֆինանսական ռե­սուրսներն իր միջ­նա­ժամ­­կետ հար­կաբյուջետային նպատակներին և քաղաքա­կանության գե­րա­կայություններին համա­պա­տաս­խան: Միաժամանակ, ՄԺԾԾ-ն հիմք է հանդիսանում համայնքի բյուջեի նախագծի մշակման աշ­խա­տանքների համար:

ՄԺԾԾ գործընթացի շրջանակներում համայնքի ավագանին համայնքի զարգացման հնգամյա ծրագրի հիման վրա ընդունում է առաջիկա երեք տարվա հար­կա­բյու­ջե­տա­յին և ծախսային քաղաքա­կանության վերաբերյալ հիմնական որոշումները, սահմանում է համայնքային բյուջեներով իրականաց­վելիք բյուջետային ծախսերի՝ ըստ ուղղությունների ֆինանսավորման կողմ­նո­րո­շիչ չափա­քանակները:

Տեղական ինքնակառավարման մարմինների կողմից հաստատված ցանկացած ռազմավարություն և ծրագիր պետք է արտացոլվի համայնքային բյուջեում՝ ապահովելով կապը ռազմավարության և համայնքի բյուջեի միջև: